《鞍子岭》
清代·张谦宜

前岭下陂陀，驿路疑中断。峡转地轴开，山形又一变。

遵路复前驱，平芜睇远岸。驭者正扬鞭，冈阜重相见。

覆甑各低昂，菁葱而峭茜。一笑下长辕，徐行将过半。

回首望复岚，烟横如匹练。借问跨石鞍，何如马道栈。

作者简介：山东胶州人，号稚松。康熙四十五年进士。少年落拓有诗名，中年折节读书，暮年始中进士，未仕。有《亲斋诗选》。